AIŠKINAMASIS RAŠTAS

Dėl Molėtų rajono savivaldybės smulkiojo ir vidutinio verslo subjektų rėmimo tvarkos aprašo patvirtinimo

**1. Parengto tarybos sprendimo projekto tikslai ir uždaviniai**

Siekiant teikti didesnę paramą smulkiojo ir vidutinio verslo subjektams, verslininkams – fiziniams asmenims, ūkininkams, viešosioms įstaigoms ir asocijuotoms verslo struktūroms, veikiantiems ir registruotiems Molėtų rajono savivaldybės teritorijoje, parengtas sprendimo projektas, kuriuo teikiami patvirtinti Molėtų rajono savivaldybės smulkiojo ir vidutinio verslo subjektų rėmimo tvarkos aprašą (toliau – Aprašas). Pagal aprašą lėšas numatyta naudoti 13 remiamų veiklų:

18.1. Palūkanų kompensavimas - dalinis ar visiškas palūkanų kompensavimas už paskolas, gaunamas verslo plėtros projektams įgyvendinti (išskyrus paskolas apyvartinėms lėšoms).

18.2. Kvalifikacijos kėlimas - seminarų, kvalifikacijos kėlimo kursų išlaidų

18.3. Verslo plėtros dokumentai - verslo planų, investicinių projektų ir paraiškų gauti finansinę paramą iš kitų fondų rengimo išlaidoms kompensuoti smulkiojo ir vidutinio verslo subjektams ir savo verslą pradedantiems.

18.4. Dalyvavimas parodose - SVV subjektų dalyvavimo Lietuvoje ar užsienyje vykstančiose parodose, mugėse ir verslininkų misijose išlaidoms padengti.

18.5. Rinkodaros priemonės - informacinių, reklaminių leidinių parengimo ir leidybos bei reklamos priemonių išlaidoms padengti.

18.6. Internetinė svetainė - naujos internetinės svetainės kūrimo išlaidoms padengti.

18.7. Nuorodų įrengimas - kelio ženklų, iškabų ar lauko reklamų su nuorodomis ir kita informacija apie teikiamas paslaugas pagaminimo išlaidoms padengti.

18.9. Įrangos įsigijimas - pareiškėjo išlaidoms, patirtoms steigiant arba plečiant veiklą, kompensuoti.

18.10. Įrangos draudimas - dalyvaujant Lietuvos darbo biržos vykdomose programose, finansuojamos nupirktos įrangos draudimo išlaidos.

18.11. Nekilnojamojo turto nuoma - nekilnojamojo turto (arba negyvenamųjų patalpų) (išskyrus valstybės ir savivaldybės turtą), privačios žemės nuomos Molėtų rajono savivaldybėje išlaidoms padengti.

18.12. Projektavimas - teritorinio planavimo dokumentų ir/arba techninių projektų, susijusių su verslo plėtra, parengimo išlaidų padengimas.

18.13. Kofinansavimas – Europos Sąjungos fondų finansuojamų priemonių įgyvendinimo privalomojo nuosavo įnašo padengimas.

Aprašas parengtas įgyvendinant Molėtų rajono savivaldybės strateginio veiklos plano 2019-2021 metams programą „Turizmo ir verslo skatinimo bei kaimo plėtros programa“. 2019 metais Savivaldybės biudžete numatyta rėmimui skirti 35 tūkst. Eur.

Parengto sprendimo projekto tikslas – reglamentuoti Molėtų rajono savivaldybės smulkiojo ir vidutinio verslo rėmimą.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 6 straipsnio 38 punktas, 16 straipsnio 2 dalies 18 punktas;

Lietuvos Respublikos smulkiojo ir vidutinio verslo plėtros įstatymo 2 straipsnio 17 dalies 3 punktas, 4, 6 ir 7 straipsniai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – praplečiamos teikiamos finansinės paramos formos ir dydžiai paramos gavėjams, įgyvendinamos smulkaus ir vidutinio verslo paramos skatinimo priemonės, skatinančios ne tik verslo plėtrą, bet ir sprendžiančios įvairių socialinių grupių užimtumo problemas.

Neigiamų pasekmių nenumatoma.

**4. Priemonės sprendimui įgyvendinti**

Molėtų rajono savivaldybės administracijos direktoriaus įsakymu bus sudaryta Smulkiojo ir vidutinio verslo rėmimo paraiškų vertinimo komisija bei patvirtintas jos darbo reglamentas..

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

35 tūkst. Eur. savivaldybės biudžeto lėšų.

**6. Vykdytojai, įvykdymo terminai**

Molėtų rajono savivaldybės administracija, Smulkiojo ir vidutinio verslo rėmimo paraiškų vertinimo komisija.